Afrikaans vier 92 jaar as amptelike taal | Netwerk24
Afrikaans vier 92 jaar as amptelike taal
Deur Nadine Theron 08 Mei 2017 16:05
Die Afrikaanse taal is Maandag 92 jaar gelede as amptelike taal aanvaar.
Op 8 Mei 1925 is die Wet op die Amptelike Tale van Suid-Afrika, Wet 8 van 1925, in die parlement aanvaar.
Ingevolge dié wet is Afrikaans, naas Engels, as amptelike taal van Suid-Afrika erken.
Dit was 50 jaar ná die stigting van die Genootskap van Regte Afrikaners (GRA).
“Afrikaans is nog steeds baie jonk in vergelyking met ander tale,” sê prof. Anne-Marie Beukes, voorsitter van die Afrikaanse Taalraad.
Sy sê voordat die taal amptelik aanvaar is, was dit reeds gestandaardiseerd en het die Suid-Afrikaanse Akademie vir Wetenskap en Kuns woordelyste ter voorbereiding van die amptelike status van die taal opgestel.
Ons probeer om met mekaar te praat en ’n pad te vind na waar ons almal trots op die taal is
Prof. Anne-Marie Beukes, Afrikaanse Taalraad
Die gebeure op 8 Mei 1925 was baie belangrik vir die taal.
“Trots was toe al redelik sterk en het geleidelik toegeneem, daarom het Afrikaans so vinnig ontwikkel.”
Sy sê ’n mens kan egter nooit die geskiedenis van Afrikaans losmaak van die feit dat Afrikaans as ’n witmenstaal bekend was nie.
“Dis ’n groot fout waarvoor ons nou nog betaal. Ons het baie foute gemaak, maar dit maak nie dié geskiedkundige feit ongedaan nie,” sê sy.
Die Afrikaanse Taalraad beywer hom vir versoening.
“Ons probeer om met mekaar te praat en ’n pad te vind na waar ons almal trots op die taal is,” sê sy.
“Afrikaans is een van vier of vyf moderne tale wat in die 1900’s tot ’n wetenskapstaal ontwikkel het en dis ’n ongelooflike prestasie,” sê Beukes.
* Addisionele inligting verskaf deur die Afrikaanse Taalmuseum en -monument.
Die taalwet van die Unie van Suid-Afrika van 1925, ingevolge waarvan Afrikaans as amptelike taal aanvaar is. Foto: Die Afrikaanse Taalmuseum en -monument
Meer oor: As | Taal | Afrikaans | Jaar | Vier
Die kwaaiste Afrikaans gaan jy in hiphop kry
Wie in Afrikaans wil skryf, moet berg Schoeman klim
Moenie nét vir Afrikaans veg, sê prof